Die laagtes waartoe joernalistiek in Suid-Afrika gedaal het, het duidelik nie ’n bodem of perke nie! Daarby wil ek ook sê dat die wyse waarop Afrikaanse joernaliste en die pers wat voorgee om die Afrikaner publiek te bedien met die waarheid omgaan, só skokkend is dat ’n mens daarvan gril!
Op bladsy vyf van Rapport se “nuus” blad, 29 Mei 2011, word ’n halfblad gewy onder drie suggestiewe opskrifte oor die moord op dr. Verwoerd. Die opskrifte is in die eerste plek aanduidend van wat Rapport in die gedagtes van die leser wil plant, naamlik dat dr. Verwoerd bloot deur ’n sielsieke vermoor is. Die opskrifte wat só opgestel is dat Rapport en sy liberale joernalis se bedenklike joernalistiek verdedig sou kon word, word beskerm met ’n vraagteken en die woordjie dalk, vir geval die waarheid uitkom.